**Προς το Προεδρείο της Βουλής των Ελλήνων**

**ΑΝΑΦΟΡΑ**

**- προς τον υπουργό Οικονομικών**

Η βουλευτής Μερόπη Τζούφη καταθέτει αναφορά προς τον υπουργό Οικονομικών το ψήφισμα του Δημοτικού Συμβουλίου Κόνιτσας, με τίτλο: «Ψήφισμα του Δημοτικού Συμβουλίου Κόνιτσας για την επικείμενη διακοπή λειτουργίας του υποκαταστήματος της Τράπεζας Πειραιώς στην Κόνιτσα».

Σύμφωνα με το ψήφισμα, η απόφαση για το κλείσιμο του υποκαταστήματος της Τράπεζας Πειραιώς στην Κόνιτσα αποτελεί βαρύ πλήγμα για την περιοχή και τους κατοίκους της. Μετά το κλείσιμο του υποκαταστήματος της Εθνικής Τράπεζας, όλη η περιοχή στήριξε το υποκατάστημα της Πειραιώς με μεταφορά των αποθεματικών του Δήμου και Κληροδοτημάτων, ενώ το πελατολόγιο της Τράπεζας αυξήθηκε, αφού οι κάτοικοι 42 χωριών του Δήμου, αλλά και από όμορους Δήμους, εξυπηρετούνται πλέον εκεί, τη στιγμή που το κόστος λειτουργίας του εν λόγω υποκαταστήματος είναι ιδιαίτερα μικρό. Το Δημοτικό Συμβούλιο Κόνιτσας θεωρεί ότι είναι απόλυτα αναγκαία η συνέχιση λειτουργίας του υποκαταστήματος, καθώς είναι το μοναδικό -μάλιστα οι κάτοικοι των χωριών του Δήμου Κόνιτσας διανύουν μέχρι και 120 χλμ. ώστε να εξυπηρετηθούν. Παράλληλα, ενδεχόμενο κλείσιμο του υποκαταστήματος, θα καταστήσει τις τραπεζικές συναλλαγές αδύνατες για πολλούς κατοίκους, είτε λόγω ηλικίας και μη εξοικείωσης με τις νέες τεχνολογίες είτε λόγω αδυναμίας σύνδεσης στο internet σε πολλά χωριά του Δήμου.

Στο πλαίσιο αυτό, το Δημοτικό Συμβούλιο εκτιμά πως η συγκεκριμένη εξέλιξη θα αποτελέσει «ταφόπλακα» για τους κατοίκους της περιοχής, τόσο για τους επαγγελματίες και τους αγρότες, όσο και για τους συνταξιούχους του Δήμου, ζητώντας από την διοίκηση του Ομίλου Πειραιώς να αναθεωρήσει την απόφασή της.

**Επισυνάπτεται το σχετικό ψήφισμα**

**Παρακαλούμε για την απάντηση, τις σχετικές ενέργειες και να μας ενημερώσετε σχετικά.**

Ιωάννινα, 06-Ιουλίου-2021

**Η καταθέτουσα βουλευτής**

**Τζούφη Μερόπη**